Raport privind Instrumentul european de sprijin temporar pentru atenuarea riscurilor de șomaj într-o situație de urgență (SURE) în urma pandemiei de COVID-19 în temeiul articolului 14 din Regulamentul (UE) 2020/672 al Consiliului SURE: după doi ani

Răspunsul în materie de politici la criza provocată de pandemia de COVID-19, inclusiv SURE, a contribuit efectiv la prevenirea șomajului pentru aproximativ 1½ milioane de persoane în 2020. Creșterea șomajului în statele membre beneficiare a fost foarte moderată în 2020, în pofida scăderii puternice a producției economice, și semnificativ mai mică decât se preconizase. Acest lucru s-a realizat prin reținerea angajaților în firme și prin menținerea activității persoanelor care desfășoară o activitate independentă, ceea ce a împiedicat, de asemenea, o creștere a inegalităților pe piața forței de muncă prin reducerea dispersiei ratelor șomajului, în special în rândul beneficiarilor instrumentului SURE. Această situație contrastează cu evoluțiile care au avut loc ulterior crizei financiare mondiale.

Gradul de absorbție a asistenței financiare acordate în cadrul SURE este ridicat pentru marea majoritate a statelor membre și este abordat în prezent în două state membre în care a fost mai redus. În iulie 2022, Consiliul a modificat decizia de punere în aplicare pentru România pentru a include 21 de măsuri suplimentare și pentru a reduce suma acordată la suma deja plătită (3 miliarde EUR). Acest lucru a redus semnificativ, cu aproximativ trei sferturi, deficitul semnificativ de absorbție identificat în rapoartele semestriale anterioare. În Polonia, a fost confirmat un deficit de absorbție moderat între totalul cheltuielilor și suma acordată. Este în desfășurare un dialog tehnic cu Comisia pentru a include în decizia de punere în aplicare a Consiliului măsuri eligibile suplimentare. Punerea în aplicare a asistenței financiare acordate în cadrul SURE va face în continuare obiectul unei monitorizări atente în ambele state membre.

Până în acest moment, aproape toate cheltuielile publice planificate în cadrul SURE au fost efectuate. În prezent, se preconizează că totalul cheltuielilor publice pentru măsurile eligibile în cadrul SURE va ajunge la 119 miliarde EUR în statele membre beneficiare. Această sumă depășește cu mult asistența financiară totală acordată (93 de miliarde EUR), deoarece câteva state membre au suplimentat finanțarea acordată în cadrul SURE pentru măsurile eligibile cu fonduri naționale, ceea ce demonstrează relevanța pentru statele membre a măsurilor sprijinite de SURE. Jumătate din cheltuielile publice totale pentru măsurile eligibile în cadrul SURE au fost alocate schemelor privind reducerea timpului de muncă. O treime a fost alocată pentru măsuri similare destinate persoanelor care desfășoară o activitate independentă. Restul cheltuielilor publice au fost alocate pentru măsuri de subvenționare a salariilor și pentru măsuri legate de sănătate. Caracterul subsidiar al cheltuielilor legate de sănătate, care reprezintă doar 3,2 % din totalul cheltuielilor, a fost confirmat din nou, iar 38 % dintre acestea au vizat măsuri luate la locul de muncă, pentru a asigura reluarea activităților în condiții de siguranță, astfel cum se sugerează în Regulamentul SURE.

În prima jumătate a anului 2022, când majoritatea cheltuielilor SURE au fost eliminate treptat, o serie de state membre și-au prelungit în continuare schemele privind reducerea timpului de muncă legate de pandemie. În 2022, majoritatea statelor membre nu au mai utilizat instrumentul SURE, iar reducerea impactului pandemiei a dus la o scădere a cheltuielilor lunare în cadrul SURE până la sume neglijabile. În același timp, se estimează că reducerea cheltuielilor în 2022 a sprijinit în continuare aproximativ 220 000 de persoane și 10 000 de firme din trei state membre.

Prezentul raport confirmă estimarea anterioară potrivit căreia SURE a sprijinit aproximativ 31½ milioane de persoane și 2½ milioane de firme în 2020, după izbucnirea pandemiei. Cifrele menționate reprezintă aproape o treime din totalul locurilor de muncă și din totalul firmelor din statele membre beneficiare. IMM-urile au fost principalii beneficiari ai asistenței financiare acordate în cadrul SURE. Sectoarele care au beneficiat cel mai mult de sprijin au fost serviciile în care contactele între oameni sunt frecvente (serviciile de cazare și alimentație publică, comerțul cu ridicata și cu amănuntul) și industria prelucrătoare.

În martie 2022, Comisia a emis din nou cu succes obligațiuni cu impact social SURE în valoare de 2,2 miliarde EUR. Nivelul ridicat al suprasubscrierii obligațiunilor emise denotă încă o dată încrederea investitorilor în capacitatea de finanțare a UE și în soliditatea programului SURE. După această a 8-a operațiune și plată de obligațiuni cu impact social SURE, 91,8 miliarde EUR din asistența financiară SURE au fost plătite unui număr de 19 state membre, ceea ce corespunde aproape întregii sume acordate de Consiliu (93,3 miliarde EUR, ca urmare a adoptării recente a deciziei de punere în aplicare a Consiliului privind România).

UE a emis pentru prima dată obligațiuni cu impact social pentru a finanța asistența financiară acordată statelor membre în cadrul SURE. Pe lângă cerințele Regulamentului SURE, prezentul raport prezintă totodată informațiile relevante în conformitate cu cadrul UE privind obligațiunile cu impact social SURE și reconfirmă faptul că cheltuielile SURE au fost bine aliniate la obiectivele de dezvoltare durabilă ale ONU.

Prezentul raport este cel de-al patrulea raport semestrial privind Instrumentul european de sprijin temporar pentru atenuarea riscurilor de șomaj într-o situație de urgență (SURE). Acesta confirmă constatările prezentate în rapoartele anterioare și descrie operațiunile și utilizarea instrumentului până în prezent, precum și impactul socioeconomic al acestuia. SURE este un instrument de criză, cu un buget de 100 de miliarde EUR, creat de Uniunea Europeană (UE) pentru a ajuta statele membre să protejeze locurile de muncă și veniturile lucrătorilor în contextul pandemiei de COVID-19. SURE este, de asemenea, o expresie puternică a solidarității dintre statele membre prin intermediul UE: toate statele membre au convenit să ofere UE garanții bilaterale, astfel încât aceasta să se poată împrumuta de pe piețe în condiții foarte favorabile pentru a finanța împrumuturile SURE.

-Nouă milioane de persoane și peste 800 000 de firme din 13 state membre au fost sprijinite de SURE în 2021, înregistrându-se o scădere treptată clară a acestor cifre în 2022, atunci când 220 000 de persoane și 10 000 de firme din trei state membre au fost sprijinite de SURE.

Prezentul raport este cel de-al patrulea raport semestrial privind Instrumentul european de sprijin temporar pentru atenuarea riscurilor de șomaj într-o situație de urgență (SURE). SURE a fost creat de Uniunea Europeană (UE) în mai 2020 pentru a ajuta statele membre să protejeze locurile de muncă și veniturile lucrătorilor în timpul pandemiei de COVID-19. Instrumentul oferă statelor membre solicitante asistență financiară din partea Uniunii (în valoare de până la 100 de miliarde EUR) sub formă de împrumuturi în condiții favorabile. Împrumuturile sunt destinate să contribuie la finanțarea schemelor privind reducerea timpului de muncă sau a unor măsuri similare adoptate de statele membre pentru protejarea angajaților și a persoanelor care desfășoară o activitate independentă, precum și la finanțarea în subsidiar a unor măsuri legate de sănătate, în special la locul de muncă.

Asistența financiară rămasă în cadrul SURE va fi în continuare disponibilă până la 31 decembrie 2022. Asistența financiară actuală în valoare de peste 6 miliarde EUR va fi în continuare disponibilă până la 31 decembrie 2022. Este posibil ca această sumă să scadă semnificativ până la sfârșitul anului 2022, având în vedere că mai multe state membre și-au exprimat interesul de a primi asistență financiară suplimentară în cadrul SURE.

Se estimează că statele membre au economisit în total 8,5 miliarde EUR la plata dobânzilor ca urmare a faptului că au primit asistență financiară prin intermediul SURE. Această cifră a crescut odată cu cea de a 8-a operațiune SURE din martie 2022.

Protecția locurilor de muncă în primii doi ani de pandemie a condus, de asemenea, la o redresare mai rapidă în 2021 decât în crizele anterioare. Datele din sondaje arată că SURE a sprijinit sectoarele cele mai afectate de pandemie în 2021. Cheltuielile SURE s-au concentrat, de asemenea, pe prima jumătate a anului, atunci când măsurile de izolare au fost mai stricte. Acest lucru sugerează că SURE a vizat nevoile cele mai presante prin sprijinirea celor mai afectate sectoare.

II.Utilizarea instrumentului SURE: cheltuieli publice și măsuri naționale acoperite de SURE

Până în luna august 2022, aproape 92 de miliarde EUR din asistența financiară acordată în cadrul SURE fuseseră plătite unui număr de 19 state membre (a se vedea tabelul 1). Această sumă reprezintă 98 % din totalul asistenței financiare acordate de Consiliu statelor membre în cadrul SURE. Plata asistenței financiare restante în valoare de 1,5 miliarde EUR acordată Poloniei a fost amânată până la soluționarea problemei privind absorbția fondurilor (a se vedea secțiunea 2.1.2). Detalii suplimentare privind operațiunile și plățile SURE către statele membre sunt prezentate în tabelele A1 și A2 din anexă.

La 22 martie 2022, Comisia a emis cu succes alte obligațiuni cu impact social SURE în valoare de 2,2 miliarde EUR în numele UE. În pofida unor condiții de piață din ce în ce mai dificile din cauza războiului din Ucraina, interesul investitorilor a rămas ridicat. Pachetul de obligațiuni cu scadența la 15 ani avea un registru de ordine în valoare de 35 de miliarde EUR, ceea ce înseamnă o suprasubscriere de 16 ori, ilustrând încrederea investitorilor în capacitatea de finanțare a UE și în programul SURE. Cele 2,2 miliarde EUR au fost plătite la 29 martie 2022: 1,5 miliarde EUR pentru Polonia, 523 de milioane EUR pentru Portugalia și 147 de milioane EUR pentru Ungaria.

Valoarea totală a asistenței financiare acordate în cadrul SURE se ridică în prezent la 93,3 miliarde EUR, în scădere comparativ cu suma de 94,4 miliarde EUR specificată în raportul anterior privind SURE. Această scădere s-a produs ca urmare a deciziei Consiliului din 18 iulie 2022 de a reduce suma totală acordată României cu 1,1 miliarde EUR, pe baza unei propuneri a Comisiei și de comun acord cu autoritățile române. De la raportul anterior din martie 2022, nu a mai fost acordată niciun fel de asistență financiară. În același timp, mai multe state membre și-au exprimat interesul de a primi asistență financiară suplimentară în cadrul SURE până la sfârșitul acestui an.

Raportul cuprinde cinci secțiuni. Secțiunea I prezintă asistența financiară acordată statelor membre, inclusiv sumele plătite și sumele restante, precum și calendarul de rambursare corespunzător. Secțiunea II face un rezumat al cheltuielilor publice totale efectuate de statele membre pentru măsurile naționale sprijinite de SURE . Secțiunea III actualizează și extinde evaluarea impactului SURE prezentată în rapoartele anterioare. Secțiunea IV examinează evenimentele excepționale care justifică continuarea SURE. În cele din urmă, secțiunea V prezintă raportarea relevantă, asumată în temeiul secțiunii 2.4 din Cadrul UE privind obligațiunile cu impact social SURE, care este inclusă în prezentul raport .

În următorul raport semestrial privind SURE va fi efectuată o analiză mai aprofundată a sistemelor de control și audit, care va viza în mod direct asigurarea respectării obligațiilor prevăzute în acordul de împrumut. Statele membre trebuie să asigure utilizarea adecvată a fondurilor la nivel național, să prevină neregulile și fraudele și să recupereze fondurile utilizate necorespunzător, în conformitate cu Regulamentul SURE și cu acordurile bilaterale de împrumut. Pentru a se asigura că statele membre dispun de sistemele necesare pentru a respecta această obligație, la 18 ianuarie 2022, Comisia a efectuat un sondaj ad-hoc. Rezultatele sondajului au fost raportate în cadrul celui de-al treilea raport semestrial. Comisia își propune să țină seama de acest sondaj în vederea actualizării și completării informațiilor deja colectate și întocmirii celui de al cincilea raport.

Prezentul raport actualizează informațiile cuprinse în primele trei rapoarte semestriale privind SURE și prezintă o analiză suplimentară. Raportul prezintă evoluțiile instituționale de la data-limită a celui de al treilea raport, și anume începutul lunii martie 2022, inclusiv plata sumei de 2,2 miliarde EUR în martie și modificarea deciziei de punere în aplicare a Consiliului pentru România în vederea eliminării deficitului de absorbție din această țară. Analiza inclusă în rapoartele anterioare este actualizată, în special cu privire la cheltuielile publice ale statelor membre acoperite de SURE – pe baza raportării semestriale furnizate de statele membre în iunie 2022 – și cu privire la impactul estimat al SURE – pe baza celor mai recente cifre macroeconomice. Aceasta analizează mai detaliat evoluțiile din 2022, în special în ceea ce privește acoperirea angajaților, a persoanelor care desfășoară o activitate independentă și a firmelor.

Această secțiune vizează utilizarea instrumentului în sprijinul politicii. Mai precis, aceasta rezumă cheltuielile publice ale statelor membre acoperite de SURE sau eligibile în cadrul acestui instrument, precum și natura măsurilor naționale sprijinite. De asemenea, este prezentat numărul de angajați și de firme care beneficiază de măsurile sprijinite în cadrul SURE.

2.1. Cheltuieli publice efective și planificate sprijinite în cadrul SURE

2.1.1. Monitorizarea cheltuielilor publice aferente măsurilor eligibile

Raportarea semestrială transmisă de statele membre beneficiare este utilizată pentru a monitoriza utilizarea planificată și utilizarea efectivă a asistenței financiare acordate în cadrul SURE. Raportarea necesară include cheltuielile publice pentru măsurile acoperite de SURE (precum și acoperirea angajaților și a firmelor prin măsurile respective, astfel cum este raportată în secțiunea 2.3). Până în prezent, s-au efectuat cinci serii de raportări: în august 2020 („raportarea inițială”), în ianuarie-februarie 2021 („primul raport”), în iunie 2021 („cel de-al doilea raport”), în ianuarie 2022 („cel de-al treilea raport”) și în iunie 2022 („ultima raportare”). Informațiile sunt prezentate astfel cum au fost raportate de statele membre cu privire la măsurile care sunt eligibile pentru SURE. Unele state membre au cheltuit o sumă mai mare decât valoarea asistenței financiare acordate în cadrul SURE și/sau au suplimentat sprijinul SURE cu finanțare națională sau cu fonduri structurale ale UE, astfel încât totalul cheltuielilor poate depăși valoarea sprijinului acordat în cadrul SURE. Raportarea permite măsurarea gradului de absorbție a asistenței financiare în cadrul SURE, prin compararea acesteia cu suma acordată de Consiliu.

Până în acest moment, aproape toate cheltuielile publice planificate în cadrul SURE au fost executate. Regulamentul SURE permite utilizarea asistenței financiare atât pentru creșterile suportate, cât și pentru creșterile planificate ale cheltuielilor publice destinate măsurilor acoperite de SURE . Ponderea cheltuielilor planificate a scăzut de la 54 % în iunie 2020 la 10 % în iunie 2021 și la doar 2 % până la sfârșitul anului 2021 (graficul 2). Ponderea cheltuielilor suportate pentru măsurile eligibile în cadrul SURE s-a ridicat la 99 % până în mai 2022 .

Graficul 1: Cheltuieli publice raportate Sursa: raportările statelor membre (iunie 2022). Notă: Estonia a solicitat sprijin din partea SURE în februarie 2021 și, astfel, este inclusă în raportare doar începând din iunie 2021. S1 corespunde primului semestru (ianuarie-iunie). S2 corespunde celui de-al doilea semestru (iulie-decembrie). Graficul 2: Evoluția lunară a cheltuielilor publice efectuate și planificate în cadrul SURE Sursa: raportările statelor membre (iunie 2022).

Se preconizează că totalul cheltuielilor publice pentru măsurile eligibile în cadrul SURE va fi de aproximativ 119 miliarde EUR, depășind valoarea totală a asistenței financiare acordate în cadrul SURE. Această sumă este similară cu cea preconizată în cel de al treilea raport (graficul 1). Cheltuielile pentru schemele mai reduse ca număr care au continuat în 2022 au înregistrat o creștere ușoară de la suma planificată de 2,8 miliarde EUR la suma de 3,7 miliarde EUR, în timp ce unele dintre cheltuielile anterioare au fost revizuite în sens descendent. În prezent, 13 state membre raportează cheltuieli în 2022, comparativ cu raportul anterior, în care au raportat 10 state membre. Cheltuielile totale (119 miliarde EUR) sunt mai mari decât suma totală acordată în cadrul SURE (93,3 miliarde EUR), deoarece o serie de state membre intenționează să cheltuiască pentru măsuri eligibile mai mult decât asistența financiară solicitată și acordată. Acest lucru evidențiază faptul că domeniul de aplicare al SURE este în continuare relevant pentru statele membre.

În 2022, reducerea impactului pandemiei a dus la o scădere a cheltuielilor lunare pentru măsurile eligibile în cadrul SURE până la sume neglijabile. Graficul 2 arată că, în ianuarie 2022, cheltuielile au atins valoarea maximă (dar au rămas la un nivel scăzut), înregistrând apoi o scădere rapidă. Cheltuielile de la începutul anului 2022 au vizat măsuri precum cele legate de carantină, de testarea pentru COVID-19 și de compensațiile speciale destinate lucrătorilor din domeniul sănătății. Se preconizează că, până în decembrie 2022, vor fi cheltuite doar 38 de milioane EUR.

2.1.2. Absorbția fondurilor

Gradul de absorbție a asistenței financiare acordate în cadrul SURE este ridicat pentru marea majoritate a statelor membre. În condițiile în care aproape toate cheltuielile publice au fost efectuate până în prezent, nu au apărut noi probleme de absorbție de la publicarea celui de-al treilea raport semestrial. 17 dintre cele 19 state membre au cheltuit deja cel puțin asistența financiară totală care le-a fost acordată pentru măsuri eligibile (graficul 3). În plus, 15 state membre au cheltuit sau planifică să cheltuiască mai mult decât suma acordată, inclusiv prin finanțarea la nivel național a sumei rămase.

Graficul 3: Excedentul de cheltuieli publice planificate și efectuate pentru măsurile eligibile, comparativ cu cuantumul împrumutului (% din cuantumul împrumutului)

Sursa: raportările statelor membre.

Notă: cheltuielile publice se referă la măsurile raportate, prevăzute în deciziile de punere în aplicare ale Consiliului, excluzând fondurile structurale și de investiții europene (fondurile ESI). Unele state membre (Estonia, Slovenia) au întrerupt raportarea cu privire la măsurile eligibile în cadrul SURE, deoarece nu mai utilizează asistența financiară SURE pentru a finanța aceste măsuri, suma acordată fiind deja depășită. În cazul României, cifra provine din evaluarea Comisiei, bazată pe experiența anterioară și ca urmare a plafonării cheltuielilor legate de sănătate la 49 % din totalul cheltuielilor eligibile (astfel încât acestea să rămână în subsidiar, astfel cum se prevede în Regulamentul SURE).

În Polonia, deși a fost cheltuită întreaga sumă plătită, a fost confirmat un deficit de absorbție moderat între totalul cheltuielilor și suma acordată. Totalul cheltuielilor publice raportate de Polonia (9,7 miliarde EUR) a depășit suma plătită (9,9 miliarde EUR). Cu toate acestea, conform celui de al treilea raport, Polonia a raportat cheltuieli publice totale pentru măsurile prevăzute în decizia de punere în aplicare a Consiliului mai mici decât suma acordată de Consiliu (11,2 miliarde EUR). Această diferență a apărut în urma revizuirilor datelor pentru unele măsuri și poate fi atribuită redresării economice mai puternice decât se preconizase. Pentru a elimina acest deficit, autoritățile naționale au propus includerea a două măsuri suplimentare (eligibile pentru SURE), în principal pentru cheltuielile anterioare până în 2021. Este în desfășurare un dialog tehnic cu Comisia și s-a convenit ca plata fondurilor rămase (1,5 miliarde EUR) să fie amânată până la încheierea dialogului.

În România, deficitul considerabil de absorbție comparativ cu suma acordată a fost redus în mod semnificativ prin includerea unor noi măsuri eligibile pentru SURE și prin reducerea sumei acordate. La începutul anului 2021, a fost identificat un deficit de absorbție de aproape trei sferturi din suma acordată (2,9 miliarde EUR din cele 4,1 miliarde EUR nu au fost încă cheltuite) ca urmare a unui impact al pandemiei mai scăzut decât cel preconizat asupra economiei României în 2020 și a unei redresări mai puternice decât se preconizase în 2021. Deficitul (1,8 miliarde EUR) a fost, de asemenea, considerabil în raport cu suma deja plătită. În urma dialogului tehnic dintre Comisie și autoritățile române, Consiliul a modificat decizia inițială de punere în aplicare a Consiliului pentru România, pe baza unei propuneri a Comisiei, pentru a include măsuri suplimentare eligibile în cadrul SURE. În plus, asistența financiară acordată României a fost redusă la 3 miliarde EUR, după cum s-a convenit cu autoritățile române, astfel încât să se renunțe la suma de 1,1 miliarde EUR rămasă neplătită, care să fie pusă la dispoziție pentru eventuale nevoi suplimentare ale statelor membre ale UE.

Decizia de punere în aplicare modificată a Consiliului privind România include 21 de măsuri eligibile suplimentare, care au fost deja puse în aplicare. Două dintre măsuri sunt similare schemelor privind reducerea timpului de muncă, având în vedere că urmăresc obiectivul de a menține locurile de muncă și veniturile lucrătorilor: o indemnizație pentru concediu medical și sprijin pentru angajați în ceea ce privește echipamentele de birou destinate muncii la domiciliu. Celelalte 19 măsuri sunt legate de sănătate și includ, de exemplu, un spor pentru lucrătorii din domeniul sănătății, echipamente de protecție, medicamente și vaccinuri pentru combaterea pandemiei de COVID-19. Întrucât măsurile legate de sănătate sunt subsidiare în temeiul Regulamentului SURE, cuantumul cheltuielilor eligibile legate de sănătate este plafonat la 49 % din cheltuielile totale.

Comisia va continua să monitorizeze îndeaproape nivelul de absorbție din România și necesitatea adoptării unor eventuale măsuri suplimentare. Deficitul de absorbție a scăzut și este estimat în prezent la aproximativ 350 de milioane EUR. Cu toate acestea, nu este încă clar dacă acest deficit va persista în cele din urmă, deoarece depinde de evoluția cheltuielilor planificate în 2022, care, la rândul său, depinde de evoluțiile viitoare ale pandemiei de COVID-19. În acest caz, ar putea fi incluse noi măsuri eligibile privind piața forței de muncă într-o modificare a deciziei de punere în aplicare a Consiliului sau ar putea fi analizată o rambursare a sumei rămase corespunzătoare deficitului.

2.2. Măsuri naționale: scheme privind reducerea timpului de muncă sau măsuri similare sprijinite de SURE